Správa zo zahraničnej pracovnej cesty
ministra školstva, vedy, výskumu a športu SR Dušana Čaploviča
v dňoch 17. – 23. máj 2014

Informácia:
Minister školstva, vedy, výskumu a športu SR Dušan Čaplovič absolvoval spoločne s rektorom Univerzity Komenského v Bratislave prof. Karolom Mičietom a rektorom Univerzity Pavla Jozefa Šafárika v Košiciach prof. Ladislavom Mirossayom pracovnú cestu v USA v dňoch 17.-23.5. 2014. 

Zloženie delegácie SR: 
1.	Dušan Čaplovič		minister školstva, vedy, výskumu a športu SR 
2.	Peter Kmec 			veľvyslanec SR v USA 
3.	František Ružička 		veľvyslanec SM SR pri OSN 
4.	Karol Mičieta 			rektor Univerzity Komenského 
5.	Ladislav Mirossay		rektor Univerzity Pavla Jozefa Šafárika 
6.	Katarína Andrassyová		riaditeľka kancelárie ministra
7.	Michal Kaliňák		hovorca ministra 
8.	Štefan Komjatý		vedúci oddelenia protokolu 

Popis: 
V dňoch 17. a 18. máj uskutočnil minister školstva, vedy, výskumu a športu SR Dušan  Čaplovič návštevu v New Yorku, ktorou začal svoju týždňovú pracovnú cestu v USA. V New Yorku sa stretol najmä s predstaviteľmi krajanskej komunity, zúčastnil sa vystúpenia detského folklórneho súboru Limboráčik, ktorý funguje popri Českej a slovenskej škole v Astórii, New York a detského súboru z Hillsborough, New Jersey. Podujatie organizovalo Slovensko-americké kultúrne stredisko (SACC). Prítomnosť ministra bola pripraveným momentom prekvapenia pre hostí, rodičov aj účinkujúce detí, ktoré mu predviedli svoj program. Minister sa tiež zoznámil s projektom budovania novej slovenskej školy v New Yorku, ktorý je zatiaľ v počiatočnom štádiu. Vyjadril potešenie, že mladá generácia v USA živí slovenské tradície a že slovenské deti narodené v USA majú záujem o slovenskú výučbu a prisľúbil, že jeho rezort zabezpečí učebnice a šlabikáre pre slovenské školy v New Yorku a New Jersey.

V ďalšej časti programu sa minister v rámci spoločenského podniku stretol s vybranými zástupcami slovensko-amerických krajanských spolkov z New Yorku a New Jersey – Slovenská Liga v Amerike, Slovensko-americké kultúrne stredisko, Spoločnosť pre vedu a umenie, Spoločnosť pre históriu československých Židov. Vyjadril úprimnú vďaku za ich aktívnu prácu v USA, za udržiavanie a prezentáciu slovenského dedičstva v USA a výchovu novej generácie mladých Slovákov v zahraničí. V kruhu s mladými slovenskými profesionálmi pôsobiacimi v USA v oblasti vedy, výskumu, školstva a športu minister ocenil ich výborné výsledky, ktoré sú uznávané v USA. Úspešní mladí Slováci týmto reprezentujú v zahraničí nielen sami seba, ale šíria aj dobré meno Slovenskej republiky. Minister zdôraznil, že v rámci jeho rezortu sa venuje veľká pozornosť mladým profesionálom a preto vyzval slovenské diplomatické misie v New Yorku a Washingtone, aby práci a budovaniu kontaktov s profesionálmi v USA tiež venovali náležitú pozornosť. Širokú databázu slovenských profesionálov z USA budú môcť efektívne využívať aj vedci, výskumníci či podnikatelia priamo zo SR. Taktiež požiadal slovenských diplomatov o podporu pri účasti popredných amerických odborníkov na podujatí V4 počas slovenského predsedníctva v druhej polovici tohto roku na prelome novembra a decembra, téma: Spolupráca USA a krajín V4 v oblasti vedy, výskumu a inovácií aj za účastí zástupcov ministerstva školstva, vedy a techniky USA.

Vo Washingtone absolvoval minister stretnutie v Národnej akadémii vied s jej výkonným riaditeľom B. Darlingom a tiež brífing o programe SBIR (Small Business Innovation Research), ktorý je zameraný na podporu mladých inovatívnych podnikov v USA. Na ZÚ Washington sa v pondelok 19.5. uskutočnilo neformálne stretnutie ministra so slovenskými krajanmi aktívnymi vo vede a výskume, predovšetkým v oblasti medicínskeho výskumu a biotechnológií.     

Počas pobytu v Pittsburghu (20.-21.5.) sa minister Dušan Čaplovič stretol s krajanmi z oblasti západnej Pennsylvánie na spoločenskom stretnutí zorganizovanom honorárnym konzulom SR v Pittsburghu Joeom Senkom a sponzorovanom spoločnosťou US Steel. Minister Dušan Čaplovič vo svojom pozdravnom príhovore zdôraznil záujem SR na ďalšom rozvoji dobrých vzťahov medzi SR a USA, pričom k takémuto rozvoju nemalou mierou prispievajú práve bezprostredné kontakty medzi ľuďmi z oboch krajín. Joe Senko ako výraz úcty k ministrovi a jeho záujmu o amerických Slovákov odovzdal Dušanovi Čaplovičovi medailu „Friends of Slovakia“.

Minister Dušan Čaplovič s delegáciou navštívil dňa 21.5. California University of Pennsylvania nachádzajúcu sa neďaleko Pittsburghu. Stretol sa s vedením univerzity a vypočul si prezentáciu o pokroku pri etablovaní Centra slovenského jazyka na univerzite. Založenie Centra bolo dohodnuté v októbri 2013, kedy rektorka Univerzity G. Jones podpísala spoločne s p. ministrom Memorandum o spolupráci. V súčasnosti sa spustenie programov výučby slovenčiny na California University nachádza v pokročilom štádiu, je navrhnutá webová stránka programu a rozpracovaný marketingový plán náboru študentov. Honorárny konzul J. Senko prisľúbil svoju pomoc pri informovaní o programe aj v prostredí krajanských spolkov. 

Kľúčovým bodom programu ministra Dušana Čaploviča bolo jeho vystúpenie na medzinárodnej konferencii o vzdelávaní ICE 2014 „We“ The Teachers: Meeting in an International Classroom for Better Education v Chicagu. Organizátori konferencie udelili ministrovi po prejave cenu za výnimočný prínos verejnej službe. V Chicagu sa minister Čaplovič tiež stretol s vedením Benedictine University na čele s rektorom W. Carrollom a krajanskou komunitou zo štátov Illinois a Indiana. Na záver pracovnej cesty navštívila delegácia prestížnu University of Chicago, kde sa stretla s viceprezidentom univerzity A. Thomasom, dekanom Booth School of Business S. Kumarom a kvestorom univerzity D. Reisbergom. Hlavnými témami rozhovorov bola spolupráca v oblasti transferu technológií a výmeny študentov a vedeckých pracovníkov. Minister pozval zástupcov univerzity na pripravovanú konferenciu zameranú na inovácie vo formáte V4+USA, ktorá sa má v rámci predsedníctva SR vo V4 uskutočniť na jeseň tohto roku. Minister tiež absolvoval stretnutie so slovenským profesorom finančnej ekonómie na Booth School of Business Ľ. Pástorom. Booth School of Business sa konzistentne umiestňuje na prvom mieste v hodnotení obchodno-ekonomických fakúlt na svete.

Spracoval: 	ZÚ SR vo Washingtone a GK SR v New Yorku 
Upravil:	Štefan Komjatý, vedúci oddelenia protokolu